ORDE do 20 de xuño de 2008 pola que se ditan normas para garantir os servizos  veterinarios mínimos durante a folga convocada para os días 24 e 25 de xuño de 2008,  no ámbito da Comunidade Autónoma de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 23/06/2008

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1988, do 9 de xuño (DOG nº 116, do 20 de xuño), entre os que se atopa a sanidade.
O exercicio público da protección da saúde non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes por razón dos servizos esenciais afectados para que, mediante orde e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
Convocada folga que afecta todas as actividades desempeñadas polo persoal veterinario, funcionario e laboral, dependente das consellerías do Medio Rural, de Sanidade, de Pesca e Asuntos Marítimos e de Medio Ambiente e Desenvolvemento Sostible, e no ámbito da Administración autonómica da Xunta de Galicia, desde as 00.00 horas do día 24 de xuño ás 24.00 horas do día 25 de xuño de 2008, determínanse os criterios de fixación dos servizos mínimos.
En consecuencia, e de acordo co establecido no parágrafo 5.2º do Regulamento de réxime interior da Xunta de Galicia, aprobado polo Decreto 111/1984, do 25 de maio, e por proposta das consellerías do Medio Rural, de Sanidade, de Pesca e Asuntos Marítimos e de Medio Ambiente e Desenvolvemento Sostible, e oído o comité de folga,
DISPOÑO:
Artigo 1º
A folga convocada desde as 0.00 do día 24 de xuño de 2008 ás 24.00 horas do día 25 de xuño de 2008, que afectará todas as actividades laborais e funcionariais desempeñadas polos veterinarios oficiais dependentes das consellerías do Medio Rural, de Sanidade, de Pesca e Asuntos Marítimos e de Medio Ambiente e Desenvolvemento Sostible no ámbito da Administración autonómica da Xunta de Galicia, enténdese condicionada ao mantemento dos servizos mínimos que se establecen nos anexos desta orde.
Os servizos mínimos que se fixan resultan totalmente imprescindibles para manter a adecuada cobertura dos servizos de sanidade, en evitación de que se produzan graves prexuízos para os usuarios.
Tales mínimos responden á necesidade de compatibilizar o respecto ineludible ao exercicio do dereito á folga coa atención aos usuarios, que, baixo ningún concepto, poden quedar desasistidos polas características do servizo dispensado, e, se non se explicita outra cousa, refírense a cada xornada de folga.
Os devanditos criterios reitores explicítanse do modo seguinte:
1. Para a Consellería do Medio Rural: os servizos mínimos definidos para os veterinarios oficiais que prestan os seus servizos na Consellería do Medio Rural son 3 veterinarios nos seus servizos centrais en Santiago de Compostela, 3 no Lasapaga, 3 no Servizo Provincial de Gandaría da Coruña, 4 na área de Arzúa, 4 na área de Noia o día 24 e 5 o día 25, 3 na área de Carballo, e 4 na área de Betanzos-Ferrol. Na provincia de Lugo, os servizos mínimos estarán constituídos por 3 veterinarios oficiais no Servizo Provincial de Gandaría en Lugo, na área de Vilalba 4 veterinarios oficiais o día 24 e 5 o día 25, 3 na área de Mondoñedo, 4 na área de Lugo, e 2 na área de Becerreá e na de Monforte. Na provincia de Ourense, os servizos mínimos estarán constituídos por 3 veterinarios oficiais no Servizo Provincial de Gandaría en Ourense, e 2 nas áreas de Ourense, Verín e Trives. Na provincia de Pontevedra, os servizos mínimos serán 3 veterinarios no Servizo Provincial de Gandaría en Pontevedra, 5 o
día 24 e 4 o día 25 na área de Lalín e 2 nas áreas de Pontevedra e O Porriño.
Estes veterinarios cubrirán as necesidades urxentes ou de perentoria necesidade para garantir a inescusable actuación veterinaria oficial nas circunstancias que se describen:
-Sospeita ou constancia de aparición de enfermidades zoonósicas, epizoóticas e, en xeral, de enfermidades animais de declaración obrigatoria, ou detección de perigos que impliquen risco de aparición ou difusión delas.
-Controis documentais e, de ser o caso, controis in situ e analíticos que sexan precisos, para descartar riscos específicos para o mantemento do status sanitario das explotacións gandeiras pola detección de perigos na introdución de novos animais.
-Actuacións de emerxencia en razón da defensa do benestar dos animais de produción nas explotacións e no transporte.
-Aseguramento do cumprimento das condicións sanitarias e de benestar dos animais presentes nos mercados gandeiros e emisión da documentación preceptiva para o seu movemento.
-Realización de actuacións de control oficial por alerta, tendentes a evitar a saída das explotacións de produtos que non reúnan as debidas condicións para a súa posta no mercado.
-Realización de actuacións de control oficial por alerta en materia de alimentación animal.
Así mesmo, o persoal designado para cubrir os servizos mínimos asumirá, de ser o caso, a realización das quendas de garda establecidas para a cobertura de actuacións extraordinarias fóra do horario habitual.
2. Para a Consellería de Sanidade:
I. Para os inspectores veterinarios oficiais de saúde pública de comarca, os mínimos estarán compostos por catro inspectores nas zonas veterinarias da Coruña e Vigo, tres inspectores nas zonas veterinarias de Lugo, Ourense e Pontevedra e dous inspectores nas zonas de Ferrol, Santiago de Compostela, Noia, Burela, Monforte de Lemos, Verín, O Barco de Valdeorras e Lalín.
Estes inspectores cubrirán as necesidades urxentes ou de perentoria necesidade, entre as que se atopan alertas nivel I, intoxicacións alimentarias e actuacións especiais en establecementos de alimentación.
Os servizos mínimos desenvolveranse en quendas de mañá e tarde, tal e como se prestan os servizos na actualidade.
II. Os inspectores veterinarios de saúde pública de matadoiro cubrirán as situacións especiais derivadas das urxencias que se poidan producir, entre as que se atopan as de benestar animal, as de desabastecemento que se poidan producir por festividades locais, no día anterior ou posterior ao día da folga, e outras de semellante natureza.
Os servizos mínimos estarán compostos por un veterinario de matadoiro por zona, excepto na Coruña e Vigo, onde estarán compostos por dous veterinarios. Na zona de Monforte de Lemos, ademais, engadirase un veterinario máis de servizos mínimos, co fin de dar cobertura ao Centro Integral de Eliminación de Riscos de Chantada (Cicre).
III. Para os inspectores veterinarios de saúde pública de lonxa, considérase que dos seis existentes, tres na Coruña e tres en Vigo, debe quedar, cando menos, un por cada lonxa o día da folga, co fin de asegurar a calidade sanitaria dos produtos que son obxecto de inspección.
As consellerías de Pesca e Asuntos Marítimos e de Medio Ambiente e Desenvolvemento Sostible, dado o número dos seus efectivos e a duración da folga, non consideran imprescindible establecer servizos mínimos.
Artigo 2º
A designación nominal, con carácter rotatorio, do persoal que deberá cubrir os distintos servizos será determinada polos delegados provinciais das consellerías do Medio Rural e de Sanidade, e procederase á súa publicación nos taboleiros de anuncios da delegación e á súa notificación aos profesionais designados.
O profesional así designado que desexe exercer o seu dereito de folga poderá instar a substitución da súa designación por outro profesional que voluntariamente acepte o cambio de maneira expresa.
Artigo 3º
Os prazos e alteracións no traballo por parte do persoal necesario para o mantemento dos servizos mínimos determinados nos anexos así como os expostos nos taboleiros de anuncios de cada delegación provincial serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º
O disposto nos artigos anteriores non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos establecementos sanitarios.
Disposicion derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 20 de xuño de 2008.
José Luis Méndez Romeu
Conselleiro de Presidencia, Administracións Públicas e Xustiza
ANEXO I
Servizos mínimos da Consellería do Medio Rural
Servizos centrais da SXG:
-Servizo de sanidade animal: 2 veterinarios oficiais.
-Servizo de Seguridade alimentaria nas producións gandeiras: 1 veterinario oficial.
-Lasapaga: 3 veterinario oficiais.
* Provincia da Coruña.
-Servizo Provincial de Gandaría:
3 veterinarios oficiais o día 24 de xuño.
3 veterinarios oficiais o día 25 de xuño.
-Área de Arzúa:
4 veterinarios oficiais.
-Área de Noia:
4 veterinarios oficiais o día 24 de xuño.
5 veterinarios oficiais o día 25 de xuño.
-Área de Carballo:
3 veterinarios oficiais.
-Área de Betanzos-Ferrol:
4 veterinarios oficiais.
* Provincia de Lugo.
-Servizo Provincial de Lugo:
3 veterinarios oficiais.
-Área de Vilalba:
4 veterinarios oficiais o día 24 de xuño.
5 veterinarios oficiais o día 25 de xuño.
-Área de Mondoñedo:
3 veterinarios oficiais.
-Área de Lugo:
4 veterinarios oficiais.
-Área de Becerreá:
2 veterinarios oficiais.
-Área de Monforte de Lemos:
2 veterinarios oficiais.
* Provincia de Ourense.
-Servizo Provincial de Gandaría de Ourense:
3 veterinarios oficiais.
-Área de Ourense:
2 veterinarios oficiais.
-Área de Verín:
2 veterinarios oficiais.
-Área de Trives:
2 veterinarios oficiais.
* Provincia de Pontevedra.
-Servizo Provincial de Gandaría de Pontevedra:
3 veterinarios oficiais.
-Área de Lalín:
5 veterinarios oficiais o día 24 de xuño.
4 veterinarios oficiais o día 25 de xuño.
-Área de Pontevedra:
2 veterinarios oficiais.
-Área do Porriño:
2 veterinarios oficiais.
Anexo II
Servizos mínimos da Consellería de Sanidade
* Delegación Provincial da Coruña.
-Zona da Coruña:
Inspectores veterinarios de saúde pública de comarca, xefe de zona ou directores técnicos de industrias alimentarias: 4.
Inspectores veterinarios de saúde pública de matadoiros: 2.
Inspectores de lonxas: 1.
-Zona de Ferrol:
Inspectores veterinarios de saúde pública de comarca, xefe de zona: 2.
Inspectores veterinarios de saúde pública de matadoiros: 1.
-Zona de Santiago de Compostela:
Inspectores veterinarios de saúde pública de comarca, xefe de zona ou directores técnicos de industrias alimentarias: 2.
Inspectores veterinarios de saúde pública de matadoiros: 1.
-Zona de Noia:
Inspectores veterinarios de saúde pública de comarca, xefe de zona ou directores técnicos de industrias alimentarias: 2.
Inspectores veterinarios de saúde pública de matadoiros: 1.
* Delegación Provincial de Lugo:
-Zona de Lugo:
Inspectores veterinarios de saúde pública de comarca, xefe de zona ou directores técnicos de industrias alimentarias: 3.
Inspectores veterinarios de saúde pública de matadoiros: 1.
-Zona de Burela:
Inspectores veterinarios de saúde pública de comarca, xefe de zona: 2.
Inspectores veterinarios de saúde pública de matadoiros: 1.
-Zona de Monforte de Lemos:
Inspectores veterinarios de saúde pública de comarca, xefe de zona: 2.
Inspectores veterinarios de saúde pública de matadoiros: 1.
-Cicre Chantada: 1.
* Delegación Provincial de Ourense.
-Zona de Ourense:
Inspectores veterinarios de saúde pública de comarca, xefe de zona ou directores técnicos de industrias alimentarias: 3.
Inspectores veterinarios de saúde pública de matadoiros: 1.
-Zona de Verín:
Inspectores veterinarios de saúde pública de comarca, xefe de zona: 2.
Inspectores veterinarios de saúde pública de matadoiros: 1.
-Zona do Barco de Valdeorras:
Inspectores veterinarios de saúde pública de comarca, xefe de zona: 2.
Inspectores veterinarios de saúde pública de matadoiros: 1.
* Delegación Provincial de Pontevedra.
-Zona de Pontevedra:
Inspectores veterinarios de saúde pública de comarca, xefe de zona ou directores técnicos de industrias alimentarias: 3.
Inspectores veterinarios de saúde pública de matadoiros: 1.
-Zona de Vigo:
Inspectores veterinarios de saúde pública de comarca, xefe de zona ou directores técnicos de industrias alimentarias: 4.
Inspectores veterinarios de saúde pública de matadoiros: 2.
Inspectores de lonxas: 1.
-Zona de Lalín:
Inspectores veterinarios de saúde pública de comarca, xefe de zona ou directores técnicos de industrias alimentarias: 2.
Inspectores veterinarios de saúde pública de matadoiros: 1.